अरविंद कुमार को पत्नी ने शादी का जोड़ा पहनकर दी अंतिम विदाई; मां बदहवास, पिता को याद ही नहीं कुछ
जम्मू कश्मीर के राजौरी में आतंकी हमले में शहीद हुए हिमाचल प्रदेश के नायक अरविंद कुमार का आज अंतिम संस्कार किया गया। शहीद को सैन्य सम्मान के साथ अंतिम विदाई दी गई।
जम्मू कश्मीर के राजौरी में आतंकी हमले में शहीद हुए हिमाचल प्रदेश के नायक अरविंद कुमार का आज अंतिम संस्कार किया गया। शहीद को सैन्य सम्मान के साथ अंतिम विदाई दी गई। वहीं शहीद को उनके बड़े भाई भूपेंद्र कुमार ने मुखाग्नि दी। इस दौरान लगातार भारत मां और शहीद अमर रहे नारे गूंजते रहे। श्रद्धांजलि देने वालों का सैलाब उमड़ा।
पत्नी ने लाल जोड़े में दी विदाई
शहीद अरविंद कुमार को उनकी पत्नी बिंदू ने शादी वाला जोड़ा पहनकर आखिरी विदाई दी। इस मौके पर बहू को लाल जोड़े में देख शहीद की मां निर्मला देवी बेहोश हो गईं। बेटी को देखकर मां-बाप का कलेजा भी मुंह को आ गया। वहीं शहीद की पत्नी ने कहा कि उन्हें अपने पति पर गर्व है। वह उनकी शहादत को नमन करती है।
तिरंगे में लिपटे बेटे को देख चिल्लाई मां
रविवार सुबह करीब 7 बजे जैसे ही शहीद का पार्थिव शरीर उसके पैतृक गांव मरूं पहुंचा तो चीख पुकार मच गई। तिरंगे में लिपटी बेटे की पार्थिव देह देखकर मां चिल्लाने लगी। भाई-भाभी और बच्चों का भी रो-रो कर बुरा हाल हुआ। मां ने अपने लाडले को गले लगाकर आखिरी विदाइ्र दी। पूरा गांव शहीद को श्रद्धांजलि देने पहुंचा। 
विधायक, CPS और अफसरों ने दी श्रद्धांजलि
सरकार की ओर से कृषि मंत्री चंद्र कुमार, CPS आशीष बुटेल, सुलह विधायक विपिन परमार, DC निपुण जिंदल, SP शालिनी अग्निहोत्री शहीद अरविंद कुमार के अंतिम संस्कार में शामिल हुए और उन्हें श्रद्धांजलि दी। पूर्व विधायक जगजीवन पाल, कांग्रेसी नेता संजय सिंह चौहान भी शहीद के अंतिम संस्कार में पहुंचे। 
पिता को कुछ याद नहीं, याद्दाश्त चली गई
शहीद अरविंद के पिता उज्ज्वल सिंह लोक निर्माण विभाग से करीब 8 साल पहले रिटायर हुए। रिटायरमेंट के 2 साल बाद ही वह अपना मानसिक संतुलन खो बैठे और उनकी याद्दाश्त चली गई। ऐसे में वह अपने बेटे की शहादत से भी अंजान हैं। अरविंद के परिवार में मां के अलावा एक बहन, बड़ा भाई भी है। अरविंद की 2 बेटियां हैं। 
आतंकियों से मुठभेड़ में शहीद हुए अरविंद
हिमाचल प्रदेश के कांगड़ा जिले की पंचायत मरूं के रहने वाले नायक अरविंद कुमार नाइन पैरा कमांडो में थे। उनकी तैनाती कुपवाड़ा में थी। वह 2 महीने पहले ही छुट्‌टी काटकर ड्यूटी पर लौटे थे। जम्मू कश्मीर के राजौरी में हुए आतंकी हमले के दौरान गाेली लगने से अरविंद की जान चली गई। 
शहीद अरविंद अच्छे खिलाड़ी भी थे
नायक अरविंद कुमार एक अच्छे खिलाड़ी भी थे। खेल में अच्छे प्रदर्शन के कारण वह सेना की ओर से एथलेटिक्स और शूटिंग में जर्मनी और सिंगापुर में भी खेल आए थे। उनका सपना था कि उनकी बेटियां भी बड़ी होकर नाम कमाएं। वह अपने मेडल भी बेटियों को दिखाते थे। 